সোনাদিয়া গভীর সমুদ্র বন্দরের প্রয়োজনীয়তা, উপকারিতা, বাংলাদেশের অর্থনীতিতে এর ভূমিকা অনেকে অনেক ভাবে বর্ণনা করেছেন। কিন্তু বর্ণনার বাইরে থেকে গেছে এই ধারনার ধারক জনাব মোঃ খুরশিদ আলম। তিনি বাংলাদেশ ভূতাত্ত্বিক জরিপ অধিদপ্তরে মহাপরিচালকের দায়িত্ব পালন করে ১৯৯৮ খৃস্টাব্দে অবসর গ্রহণ করেন। আমরা তাঁর দীর্ঘায়ু কামনা করি। ১৯৭৮ খৃস্টাব্দের নভেম্বর মাসে বাংলাদেশ জিওলজীক্যাল সোসাইটি কর্তৃক প্রকাশিত ৪র্থ বার্ষিক কনফারেন্স এর জার্নালে তিনি সোনাদিয়া গভীর সমূদ্র বন্দরের সম্ভাবনা উল্লেখ করেন। তিনি বলেন- ‘‘মহেশখালী ও সোনাদীয়া দ্বীপের মধ্যবর্তি চ্যানেলে একটি পোতাশ্রয় এবং দ্বীপাঞ্চলে সমূদ্র বন্দর স্থপিত হতে পারে। এই চ্যানেলটি পূর্ব-পশ্চিম বরাবর ধাবমান। যেহেতু সোনাদিয়া দ্বীপটি এই চ্যানেলের দক্ষিণ দিকে অবস্থিত তাই এই দ্বীপ সংলগ্ন এলাকায় সামুদ্রিক ঢেউ -এর তীব্রতা অপেক্ষাকৃত কম। এই চ্যানেলটি উত্তর-দক্ষিণ ও পশ্চিম দিক থেকে ভূ-খন্ড দ্বারা সুরক্ষিত। তাই এই খানে হতে পারে একটি নিরাপদ পোতাশ্রয় ও গভীর সমূদ্র বন্দর”।